hotchpotch/miracl-hf-unified huggingface dataset:
Pelignit
Pelignit () olivat sabelleihin kuulunut muinainen kansa, joka asui nykyisen Abbruzzien maakunnan alueella Italiassa. He puhuivat oskin kielelle läheistä murretta.
Pelignit mainitaan ensi kerran toisen samnilaissodan aikana vuonna 325 eaa. Kun roomalaiset kukisttivat samnilaiset, peligneistä tuli heidän liittolaisiaan.
Sääskelä
Sääskelä () on maalaiskunta ja sen keskuskylä Leningradin alueen Hatsinan piirissä Venäjällä. Se sijaitsee Inkerin ylängöllä 15 kilometriä Hatsinasta länteen. Kylässä on 1 900 ja kunnassa 4 900 asukasta (vuonna 2011).
Sääskelän kunnan pinta-ala on 168,21 neliökilometriä. Se rajoittuu idässä Hatsinan piirin Puutostin, kaakossa Voiskovitsan ja etelässä Jelisavettinan kuntiin sekä lännessä Leningradin alueen Volossovan ja pohjoisessa Lomonosovin piireihin. Pinta-alasta 55,5 % on metsää, 37,1 % maatalousmaata ja 5,8 % asuinaluetta.
Pinnanmuodostukseltaan alue on koillista kohti laskeutuvaa heikosti kumpuilevaa moreenitasankoa. Kunnassa ei ole luonnollisia vesistöjä. Karsti-ilmiöt ovat yleisiä. Hyötykaivannaisiin kuuluvat fosforiitti, dolomiitti, hiekka ja turve.
Keskuskylän lisäksi kuntaan kuuluu 20 kylää: Akkala (ven. "Akkolovo"), Hinnautio eli Hynnänautio ("Fjunatovo"), Kolmikanta eli Pieni-Ontrova ("Maloje Ondrovo"), Kouhia ("Kastino"), Muttala eli Tikansalo ("Muttolovo"), Ontrova ("Bolšoje Ondrovo"), Peräjärvi ("Perejarovo"), Pitkälä ("Pitkelevo"), Repola ("Rebolovo"), Roksova ("Krokševo"), Ronila ("Ronilovo"), Savonkylä eli Kastinan Pöllä ("Savankjulja"), Suo-Tukenitsa ("Tuganitsy"), Sääpinä ("Žabino"), Toivari ("Toivorovo"), Uusi-Niiskovitsa ("Novyje Nizkovitsy"), Vanha-Niiskovitsa ("Staryje Nizkovitsy"), Voiskovitsa, Vohkana ("Vohonovo") ja Vuitti ("Vytti"). Sääskelän jälkeen toiseksi suurin asutuskeskus on 800 hengen Sääpinä. Kunnan alueella on kolme suurta puutarha-aluetta, joissa on yhteensä lähes 4 000 palstaa.
Ennen toista maailmansotaa seudulla asui etupäässä inkerinsuomalaisia. Eräissä kylissä oli myös inkerikkoja, venäläisiä ja virolaisia. Luterilaiset kuuluivat Kupanitsan, Skuoritsan ja Spankkovan seurakuntiin.
Tärkein liikenneväylä on Sääskelän kautta kulkeva Kirovskin, Namkun, Hatsinan ja Haisevaisin välinen maantie A120. Kunnan pohjoisrajalla kulkee Pietarin ja Tallinnan välinen valtatie M11 ja itäpuolitse Pietarista Hatsinan kautta Pihkovaan johtava valtatie M20. Sääskelästä on neljä linja-autoreittiä Hatsinaan. Vohkanan pohjoispuolella on käytöstä poistettu pienkoneiden kiitotie.
Paikallisista elinkeinoista tärkeimpiä ovat maa- ja metsätalous (64,8 %) sekä hallinto ja erilaiset julkiset palvelut. Noin puolet työvoimasta työskentelee kunnan ulkopuolella. Maataloutta edustavat maidon ja sianlihan tuotantoon erikoistunut Hatsinan piirin suurin maatalousyritys Plamja, maitoa ja lihaa tuottava Bolševikin karjatila, 48 yksityistilaa ja 1 400 asukkaiden palstaviljelmää. Aikaisemmin toiminut lihanjalostamo sulki ovensa vuonna 2010.
Keskuskylän palveluihin kuuluvat lastentarha, keskikoulu, kulttuuritalo, kirjasto, pieni poliklinikka, posti, pankki, joukko kauppoja ja kahvila. Eräitä palveluja on myös Sääpinässä ja muissa kylissä. Sääpinässä ja Vohkanassa on vuonna 2008 rakennetut ortodoksiset kirkot.
Seudulta on löydetty useita keskiaikaisia hautapaikkoja. Entisistä kartanoista on suojeltu vain Hinnaution puistoalue. Historialliset kohteet liittyvät Venäjän kansalaissotaan ja toiseen maailmansotaan. Matkailupalveluja ei ole.
Patamäki
Patamäki () on maalaiskunta ja sen keskuskylä Leningradin alueen Hatsinan piirissä Venäjällä. Se sijaitsee Inkereenjoen varrella 18 kilometriä maanteitse Hatsinasta koilliseen. Kylässä on 2 300 ja kunnassa 6 000 asukasta (vuonna 2012).
Patamäen kunnan pinta-ala on 69 neliökilometriä. Se rajoittuu idässä Hatsinan piirin Kommunarin, etelässä Susaninan ja Novyi Svetin ja lännessä Verevän kuntiin sekä pohjoisessa Pietarin kaupungin Puškinin piiriin. Pinta-alasta 74,6 % on maatalousmaata, 16,1 % asuinaluetta, 7,4 % metsää ja 1,6 % vesistöjä.
Kunta sijaitsee Inkerin ylängön ja Nevan alangon siirtymäalueella. Seudulla virtaavat Inkereenjoki ja Venjoki. Hyötykaivannaisiin kuuluvat hiekka, sora, turve ja dolomiitti.
Keskuskylän lisäksi kuntaan kuuluu Luukkasin (ven. "Lukaši") taajama ja 15 kylää: Anttila ("Antelevo"), Hartikaisi eli Marinova ("Marjino"), Korpikylä ("Korpikjulja"), Montila ("Mondelevo"), Nikkasi eli Väärälä ("Vjarlevo"), Pienlopotti ("Pokrovskaja"), Poritsa ("Poritsy"), Poru ("Bor"), Pukkila eli Koprala ("Kobralovo"), Repola ("Reppolovo"), Ruussova ("Russolovo"), Saklina ("Šaglino"), Saksala eli Suuri-Selkelevä ("Bolšoje Sergelevo"), Vekkilä ("Vekkelevo") ja Vähikkälä ("Vjahtelevo"). Toiseksi suurin asutuskeskus on 1 500 asukkaan Luukkasi. Kunnan alueella sijaitsee viisi puutarhapalsta-aluetta. Kesäaikaan asukasmäärä nousee yli yhteentoista tuhanteen.
Ennen toista maailmansotaa seudulla asui etupäässä inkerinsuomalaisia venäläistä Pienlopotin kylää lukuun ottamatta. Luterilaiset kuuluivat Venjoen seurakuntaan.
Patamäen kautta kulkee Kraasselan, Hatsinan ja Pavlovskin välinen maantie. Kunnasta on linja-autoyhteydet Pietariin, Hatsinaan, Pavlovskiin ja Kommunariin. Sen itä- ja länsipuolitse kulkevat Pietarista etelään johtavat rautatiet. Korpikylän eteläpuolella on harrastajalentäjien käyttämä lentokenttä.
Seudun perinteinen pääelinkeino on maatalous. Tärkein maatalousyritys on maitoa, viljaa, perunaa ja vihanneksia tuottava Slavjanka-M. Luukkasissa toimii muuntaja-automatiikkaa ja sähkökaapelia valmistava Sevzapmontažavtomatikan tehdas. Valtaosa työvoimasta työskentelee Puškinissa, Pavlovskissa, Hatsinassa ja Pietarissa.
Keskuskylän palveluihin kuuluvat lastentarha, kirjasto, lääkintäasema ja posti. Luukkasissa toimii koulu, entisen lastentarhan rakennukseen sijoitettu kulttuurikeskus ja lääkärin vastaanotto.
Kunnassa on neljä toisen maailmansodan muistomerkkiä. Matkailupalveluja ei ole.
Mirdat I
Mirdat I eli Mithridates I () oli Iberian (eli Georgian itäosan Kartlin) kuningas ensimmäisellä vuosisadalla. Hänen hallinnostaan todistaa epigrafinen materiaali. Cyril Toumanoff on ehdottanut hänen valtakaudekseen vuosia 58–106.
Kaksi Armazista esiin kaivettua kirjoitusta, joista toinen on kaksikielinen arameaksi ja kreikaksi kirjoitettu ja toinen kreikankielinen, kertovat Mithridateen (Mirdatin) olleen "suuren kuningas" Pharasmaneen (Parsmanin) poika. Kirjoituksen Pharasmanes on ilmeisesti sama henkilö kuin Iberian hallitsija Pharasmanes, josta Tacitus kertoo teoksessaan "Annales". Kreikankielinen piirtokirjoitus kutsuu Mithridatesta "caesareiden ystäväksi" ja "Roomaa rakastavien iberialaisten" kuninkaaksi. Siinä kerrotaan myös, että Rooman keisari Vespasianus linnoitti Armazin Iberian kuninkaan puolesta vuonna 75.
Keskiaikaiset georgialaiset kronikat eivät mainitse Mithridatesta. Ne kertovat sen sijaan Kartamin (Kardzam) ja Bartomin (Bratman) yhteishallinnosta, samaan aikaan kun Vespasianuksen aiheuttama Jerusalemin tuho vuonna 70 toi Iberiaan juutalaisia pakolaisia. Kronikoiden mukaan heitä seurasivat heidän poikansa Parsman ja Kaos ja pojanpoikansa Azork ja Armazel. Useat nykytutkijat, kuten Cyril Toumanoff, pitävät Iberian diarkiaa puhtaana legendana ja "epämuodostuneena muistona Mithridates I:n historiallisesta hallituskaudesta". Kuningaspareista professori Giorgi Melikišvili on pitänyt "Azorkia" Mithridateen mahdollisena paikallisena nimenä ja "Armazelia" maantieteellisenä epiteettinä, joka georgiaksi tarkoittaa "Armazista".
Roomassa on kolmas kreikankielinen kaiverrus, Amazaspin hautakirjoitus. Hänet nimetään Iberian kuningas Mithridateen veljeksi. Kaiverruksessa kerrotaan Amazaspin kuolemasta Nisibiksessä hänen osallistuessaan keisari Trajanuksen Parthian-sotaretkelle vuosina 114–117.
Jotkut nykytutkijat ovat liittäneet Mithridates I:n kuningas Flavius Dadekseen, joka tunnetaan yhdestä kreikankielisestä kirjoituksesta Armazista löydetyn suuren hopea-astian pohjan reunalla. Astia kuului rikkaaseen roomalaisajan hautakammioon, joka tunnetaan "Bersoumaksen hautana" korkea-arvoisen Bersoumas-nimisen henkilön mukaan. Kirjoituksen mukaan kuningas Flavius Dades antoi astian hänelle. Flavius Dadesta ei mainita kirjallisessa georgialaisessa perinteessä ja hän vaikuttaa olleen ainoa Iberian hallitsijasuvusta tunnettu roomalaisnimi, mikä on ilmeisesti osoitus siitä, että hän oli Rooman kansalainen. Kysymys kuninkaan tunnistamisesta ja hänen asemastaan Iberian hallitsijasuvussa on jäänyt ongelmalliseksi.
Ida Marcussen
Ida Marcussen (1. marraskuuta 1987 Kristiansand, Norja) on norjalainen seitsenottelija, joka edustaa seuratasolla Våg IK:ta. Aikaisemmin Marcussen edusti kotikaupunkinsa Kristiansands IF:ää vuoteen 2006 asti.
Marcussen sijoittui kuudenneksi vuoden 2005 junioreiden EM-kisoissa ja voitti hopeaa Pekingin junioreiden maailmanmestaruuskisojen seitsenottelussa vuonna 2006. Hän sai yhteensä 6020 pistettä, mikä jäi 65 pisteen päähän Norjan ennätyksestä. Vuonna 2007 Marcussen osallistui ensimmäisiin aikuisten arvokisoihinsa Osakan maailmanmestaruuskilpailuissa, jossa hänen ensimmäinen kisapäivänsä meni heikosti, mutta toisen päivän päätteeksi Marcussen nousi yhdenneksitoista. Hän keräsi yhteensä 6226 pistettä rikkoen samalla vanhan Norjan ennätyksen.
Marcussen sijoittui 21:nneksi Pekingin olympialaisissa 2008, 25:nneksi Berliinin MM-kilpailuissa 2009, 14:nneksi Barcelonan EM-kilpailuissa 2010, 11:nneksi Pariisin sisäratojen EM-kilpailuissa 2011 ja 20:nneksi Daegun MM-kilpailuissa 2011. Hän oli yhdeksäs Helsingin EM-kilpailuissa 2012, 28:s Lontoon olympialaisissa 2012, 18:s Moskovan MM-kilpailuissa 2013, 18:s Zürichin EM-kilpailuissa 2014 ja 25:s Pekingin MM-kilpailuissa 2015.
Graswerth
Graswerth on asumaton Reinjoen saari Mayen-Koblenzin piirikunnassa, Rheinland-Pfalzin osavaltiossa, Saksassa. Saari on kaksi kilometriä pitkä ja se on saavutettavissa vain veneellä. Graswerth on luonnonsuojelualue, sillä saarella elää useita harvinaisia lintulajeja. Saaren yli kulkee Bendorfer Brücken silta.
Graswerth muodostaa yhdessä Niederwerthin saaren kanssa Niederwerthin kunnan.
Keski-Savon Paterin joukkue 2007–2008
Keski-Savon Pateri pelasi kaudella 2008 1-sarjassa peräti seitsemän ulkomaalaispelaajan voimin. He nostivat joukkueen takaisin SM-liigaan, mutta joukkue herätti suurta kohua. Lopulta Suomen Lentopalloliitto päätti tehdä ulkomaalaispelaajarajoituksen 1-sarjaan kaudesta 2009 eteenpäin.
Onnenpyörä (albumi)
Onnenpyörä on Sielun Veljien EP, joka sisältää covereita. Yhtye esiintyy levyllä salanimillä "Leputation Of The Slaves", "Pimpline & The Defenites", "Kullervo Kivi ja Gehanna-yhtye" ja "Adolf Und Die Freie Scheisse".
Remasteroitu CD-versio ilmestyi vuonna 2005 ja se sisältää bonuskappaleina Leputation of the Slavesin singlen "I will stay / Bye bye love" vuodelta 1986 sekä Kullervo Kivi ja Gehanna-yhtyeen esittämät "Vippaa mulle viitonen" ja "Kulkurin iltatähti", jotka on julkaistu myös Musta laatikko -levyllä.
Levyn LP-versiolla "Shimmy Shimmy Kokobop" on toisena ja "Kolmatta linjaa takaisin" kolmantena kappaleena, joskin levyn kannessa kappalejärjestys on sama kuin CD:n kannessa. Lisäksi LP-versiossa useimpien kappaleiden alussa kuuluu onnenpyörän pyöritysääntä.
Sebastián Eguren
Sebastián Eguren Ledesma (s. 8. tammikuuta 1981 Montevideo) on uruguaylainen jalkapalloilija, joka edustaa Espanjan Primera Divisiónissa pelaavaa Sporting Gijónia, jonne hän siirtyi ruotsalaisesta AIK:sta vuonna 2010. Hän on edustanut myös muun muassa Rosenborgia, Hammarbytä ja Villarrealia. Eguren on pelipaikaltaan niin sanottu box-to-box-tyyppinen keskikenttäpelaaja, mikä tarkoittaa, että hänen tehtävänään on osallistua aktiivisesti sekä hyökkäyksiin että puolustukseen.
David Hetemäki
David William Hetemäki (26. joulukuuta 1890 Multia – 20. tammikuuta 1964) oli suomalainen jääkärieverstiluutnantti. Hänen vanhempansa olivat maanviljelijä Kustaa Hetemäki ja Vilhelmiina Saarinen. Hänet vihittiin avioliittoon vuonna 1923 lääketieteen lisensiaatti Elna Hedvig Lehtosen (s. 1895) kanssa, perheeseen syntyi kaksi poikaa. David Hetemäki oli Päiviö Hetemäen setä ja Elsi Hetemäki-Olanderin appi.
Hetemäki kävi kaksi luokkaa Jyväskylän lyseota ja Jyväskylän kaupungin kauppakoulun sekä 1 lukukauden Tampereen kauppaopistoa. Kahdeksannen luokan hän suoritti yksityisoppilaana Helsingin suomalaisessa lyseossa vuonna 1926. Hän suoritti Kapteenikurssin vuonna 1926 ja sotilashallinnollisten kurssien 1. jakson vuonna 1927 ja 2. jakson vuonna 1930.
Hetemäki liittyi vapaaehtoisena Saksassa sotilaskoulutusta antavaan jääkäripataljoona 27:n 3. komppaniaan 3. helmikuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella.
Hetemäki saapui Suomeen (Vaasaan) jääkäreiden pääjoukon mukana vääpeliksi ylennettynä 25. helmikuuta 1918. Hänet komennettiin Suomen sisällissotaan aluksi komppanianvääpeliksi ja myöhemmin joukkueenjohtajaksi 1. Jääkärirykmentin 1. jääkäripataljoonan 2. komppaniaan. Hän otti osaa sisällissodan taisteluihin Lempäälässä ja Säiniöllä sekä Viipurissa.
Hetemäki siirrettiin sisällissodan jälkeen suoritetussa armeijan uudelleen järjestelyssä Suomen valkoiseen kaartiin, missä hän toimi komppanianpäällikkönä useassa komppaniassa, kunnes hänet siirrettiin 27. kesäkuuta 1928 rykmentin talouspäälliköksi ja edelleen 19. kesäkuuta 1936 Armeijan vaatetusvarikon päälliköksi. Omien toimiensa ohella hän toimi myös 1. Divisioonan apulaisintendenttinä 22. elokuuta 1927 – 8. maaliskuuta 1928 välisen ajan ja 1. Sotilasmaakunnan esikuntapäällikkönä 1. maaliskuuta 1932 – 15. kesäkuuta 1933.
Hetemäki osallistui talvisotaan ensin suojeluskuntajärjestön sotilastarkastaja, myöhemmin 23. Divisioonan intendenttinä. Välirauhan aikana hän toimi aluksi samassa tehtävässä, kunnes hänet siirrettiin uudelleen suojeluskuntajärjestön sotilastarkastajaksi ja edelleen Vaatetusvarikon päälliköksi ja viimein päälliköksi Keskusvarikko 1:een. Jatkosodan puhjettua hän toimi edelleen Keskusvarikon päällikkönä ja toimi tehtävässä sodan loppuun saakka, jolloin erosi vakinaisesta palveluksesta. Hänet haudattiin Hämeenlinnaan.
Hetemäki toimi 1. Divisioonan kunniatuomioistuimen jäsenenä vuosina 1927, 1929, 1931 ja 1932, ja Suomen valkoisen kaartin kunnianeuvoston jäsenenä vuosina 1924 ja 1928.
Bendorfer Brücke
Bendorfer Brücke (oik. Rheinbrücke Bendorf), on Bundesautobahn 48:n Reinin ylittävä silta Sankt Sebastianin ja Bendorfin välillä. Silta on avattu 16. elokuuta 1965 kolmen vuoden rakennusajan jälkeen ja sen on suunnitellut saksalainen rakennusinsinööri Ulrich Finsterwalder. Silta ylittää Reinin ja Niederwerthiin kuuluvan Graswerthin saaren. Silta oli aikansa maailman pitkäjännevälisin jännebetonisilta ja on edelleen Saksan pisin. 7-aukkosien kotelopalkkisillan pääjänne on 208 metriä ja sillan kokonaispituus on 1 029 metriä.
Jakob valehtelija
Jakob valehtelija () on vuonna 1974 valmistunut itäsaksalainen elokuva, jonka on ohjannut Frank Beyer. Se perustuu kirjailija Jurek Beckerin kirjaan "Valehtelija-Jaakko". Elokuvan pääosassa näyttelee Vlastimil Brodský. Samasta kirjasta on tehty vuonna 1999 myös Hollywood-elokuva "Jakob – Valehtelija".
Elokuva oli ehdolla parhaan vieraskielisen elokuvan Oscar-palkinnon saajaksi.
Amazasp I
Amazasp I () oli Iberian (eli Georgian itäosan Kartlin) kuningas, joka hallitsi varhaiskeskiaikaisten georgialaisten kronikoiden mukaan toisella vuosisadalla. Professori Cyril Toumanoff on ehdottanut vuosia 106–116 hänen valtakautensa ajankohdaksi. Toumanoff pitää häntä Mithridates I:n poikana ja seuraajana. Mithridateen tiedetään epigrafisen materiaalin perusteella olleen Rooman liittolainen.
Georgialaiset kronikat kertovat Amazaspin hallineen kymmenen vuoden ajan yhdessä Derokin (Deruk) kanssa ja niiden mukaan hänen hallituskaupunkinsa oli Armazi, kun taas Derok hallitsi Mtskhetassa. Monet nykytutkijat pitävät Iberian diarkiaa kuitenkin puhtaana legendana ja Amazaspia itsenäisesti hallinneena kuninkaana.
Edwin Lydén
Edwin Leonhard Lydén (19. huhtikuuta 1879 Laitila – 3. maaliskuuta 1956 Turku) oli suomalainen taiteilija, piirustuksenopettaja ja taidearvostelija.
Hänen vanhempansa olivat pastori Emil Leonhard Lydén ja Anna Elisabet Lindlöf. Lydénin puoliso oli pianisti ja laulunopettaja Elin Dagmar Anerio. Lydén opiskeli Turun piirustuskoulussa 1894–1899 ja Münchenissä Königliche Bayerische Akademie der bildenden Künstessa professori Karl Rauppin, Otto Seitzin, Franz von Defreggerin ja Ludvig Hetrichin johdolla yhdeksän oppikautta 1899–1906.
Edwin Lydén toimi monipuolisesti taiteen saralla: hän oli maalari, piirtäjä, kuvittaja ja kokeili myös grafiikkaa. Hänen teoksissaan on sekä abstrakteja että esittäviä töitä. Lydén työskenteli kuvaamataidon opettajana turkulaisissa oppikouluissa 1921–1949, taidearvostelijana 1930–1943 ja pilapiirtäjänä. Hän kuului 1930-luvulla perustettuun turkulaiseen Pro Arte -taiteilijaryhmään, jossa hän toimi ryhmän teoreettisena neuvonantajana.
Lydén seurasi aikansa uusimpia taideilmiöitä, ja hän vaikutti vahvasti Turun modernistisen koulukunnan syntymiseen. Hänet liitetään niin sanottuun ensimmäiseen turkulaiseen modernistipolveen. Hän teki uusimpressionistisia kokeiluja, muun muassa Mellilän kirkon alttaritaulun (1912).
Lydénin teoksia on ollut näyttelyissä vuoden 1901 alkaen. Lydénille myönnettiin Pro Finlandia -mitali 1954.
Naantalin Luikkioon Lydén suunnitteli ja rakennutti itselleen Lydénin huvilana tunnetun pyöröhirsisen kesähuvilan vuonna 1914. Lydén perheineen vietti kesät huvilalla ja hän myös maalasi siellä.
Kaunis minä
Kaunis minä on suomalaisen rockyhtye Happoradion neljäs studioalbumi, joka julkaistiin 20. elokuuta 2008. Levy myi platinaa vuonna 2009 ensimmäisenä Happoradion levynä.
La Seu d’Urgell
La Seu d’Urgell () on kaupunki Lleidan maakunnassa Katalonian itsehallintoalueella Espanjassa. La Seu d’Urgell on Alt Urgellin pääkaupunki.
Kaupungin pinta-ala on 15,45 neliökilometriä ja asukasluku 12 015 (2017).
La Seu d’Urgellin naapurikuntia ovat Montferrer i Castellbò lännessä, Les Valls de Valira pohjoisessa, Estamariu idässä, Alàs i Cerc etelässä ja Ribera d'Urgellet lounaassa. Kaupunki sijaitsee Segren laaksossa, jossa virtaavat joet Valira ja Segre
Kaupunki on Urgellin piispan kotipaikka. Piispa on toinen Andorran kahdesta ruhtinaskumppanista yhdessä Ranskan presidentin kanssa. Nykyinen piispa on Joan Enric Vives Sicília.
La Seu d’Urgellin ystävyyskaupunki on Villemur-sur-Tarn Haute-Garonnen departementissa Ranskassa.
Vuoden 1992 kesäolympialaisten koskimelonta pidettiin Parc Olímpic del Segre -nimisessä puistossa.
La Seu d’Urgellin asutuskeskukset ja niiden väkiluvut vuonna 2007:
Richard Thompson (pikajuoksija)
Richard Thompson (s. 7. kesäkuuta 1985) on trinidadtobagolainen pikajuoksija.
Thompson selviytyi Osakan MM-kilpailuissa 2007 puolivälieriin 100 metrin juoksussa. Seuraavana vuonna hän voitti NCAA:n mestaruuden hallikaudella 60 metrillä ja ulkoratakaudella 100 metrillä. Pekingin olympialaisissa 2008 hän saavutti 100 metrillä hopeaa ennätyksellään 9,89. Usain Bolt voitti kilpailun maailmanennätysajalla 9,69. Pekingin olympialaisten 4×100 metrin viestijuoksussa Thompson saavutti hopeaa Trinidad ja Tobagon joukkueessa. Hän juoksi joukkueensa ankkuriosuuden.
Berliinin MM-kilpailuissa 2009 Thompson juoksi 100 metrillä viidenneksi ajalla 9,93 s. Pikaviestissä hän juoksi ankkuriosuuden maansa joukkueessa, joka sijoittui hopealle uudella maansa ennätysajalla 37,62 s. Daegun MM-kisoissa 2011 hän karsiutui 100 metrin välierissä. Lontoon olympialaisissa 2012 hän sijoittui 100 metrillä kuudenneksi ajalla 9,98 ja juoksi ankkuriosuuden hopeaa saaneessa Trinidad ja Tobagon pikaviestijoukkueessa. Alun perin joukkue sijoittui kolmanneksi, mutta nousi myöhemmin hopealle Tyson Gayn dopingkärystä johtuneen Yhdysvaltain joukkueen hylkäyksen jälkeen. Moskovan MM-kilpailuissa Thompson karsiutui 100 metrin välierissä. Glasgow'n Kansainyhteisön kisoissa 2014 hän sai pikaviestissä pronssia.
Thompson on voittanut Trinidad ja Tobagon mestaruuden 100 metrillä 2009, 2010, 2011, 2014 ja 2016 sekä 200 metrillä 2010.
Argo (moottorivene)
Argo on suomalainen kilpa- ja huvivenemerkki. Argoja on valmistanut 1970-luvulta lähtien Pentti ja Harry Fabritiuksen Argo Venetuote Ay. 
Argoja tehdään kahdenlaisia: yksirunkoisia ja monirunkoisia (katamaraaneja).
Argoilla on erittäin menestynyt kilpailuhistoria. Niillä on voitettu 18 maailmanmestaruutta, useita euroopanmestaruuksia, pohjoismaidenmestaruuksia ja kansallisia mestaruuksia. Niillä on myös tehty eri Offshore -kilpaluokissa kolmisenkymmentä maailmanennätystä nopeudessa.
Guam kesäolympialaisissa 2008
Guam osallistui Pekingin kesäolympialaisiin 2008 kuuden urheilijan voimin viidessä eri urheilumuodossa. Avajaisissa lipunkantajana toimi judoka Ricardo Blas Jr.. Parhaimmasta suorituksesta vastasi melonnassa Sean Pangelinan, joka eteni kanadalaisessa yksikössä 500 metrin matkalla toiselle kierrokselle. Yleisurheilussa Derek Mandell teki 800 metrin uuden henkilökohtaisen ennätyksensä. Mandell jäi silti yli viisi sekuntia alkueränsä seitsemännestä juoksijasta ollen samalla alkuerien hitain.
Miehet
"Tästä alkuerästä kukaan ei selvinnyt jatkoon."
"Alicto karsiutui"
"Mandell karsiutui"
Luonnonkivi
Luonnonkivellä tarkoitetaan luonnosta hankittua kivimateriaalia, jota käytetään esimerkiksi rakentamisessa. Kiveä voidaan käyttötarkoituksesta riippuen käsitellä eri tavoin, esimerkiksi hakata, hioa tai pelkästään sahata. Luonnonkiveä voidaan käyttää joko sellaisenaan, laattoina tai erimuotoisina kappaleina. Kiveykset kestävät hyvin säätä ja kulutusta.
Alueita voidaan päällystää luonnonkivistä tehdyllä kiveyksellä esimerkiksi liikennealueilla, luiskien verhouksissa sekä pihojen ja puistojen käytävillä ja tasanteilla. Kuution muotoisia luonnonkiviä kutsutaan "noppakiviksi", suorakulmion muotoisia "nupukiviksi" ja pyöreähköjä "mukulakiviksi". Isoja mukulakiviä voidaan kutsua myös seulanpääkiviksi tai pultereiksi. Kiveyksen alle tehdään rakennekerrokset, joissa kivien alapuolella voi olla joko asennushiekkaa tai betonia.
Mukulakiveystä kutsutaan myös kenttäkiveykseksi. Kenttäkiveys sopii parhaiten alueille, joissa ei oikeastaan ole liikennettä koska pinta jää yleensä epätasaiseksi. Usein sillä saattaa olla pelkkää koristemerkitystä. Asennushiekan pitää olla paksumpi (100 mm) kuin betonikivillä, jotta erikokoiset kivet pysyvät paikallaan tukevasti.
Nupu- ja noppakiviä voidaan käyttää esimerkiksi toreilla, katualueilla ja pihoilla. Noppa- ja nupukivien alla pitäisi olla kantava ja routimaton rakenne. Asennushiekkakerros on 40-50 mm paksu, mutta jos kivien koko vaihtelee paljon, kerroksen on oltava paksumpi. Saumat tulisi jättää mahdollisimman kapeiksi, niihin voidaan käyttää esim. ruohoa tai kivituhkaa.. Paras lopputulos saavutetaan käyttämällä saumaushiekkaa, johon on sekoitettu epoksipohjaista saumausainetta.
Liuskekiviä voidaan käyttää vähän liikennöidyillä alueilla, esimerksiki poluilla tai portaissa. Käytettävien liuskekivien tulisi olla vähintään 40 mm paksuja eikä pinta-ala saa olla liian pieni, alle laitetaan 50-100 mm paksu asennushiekkakerros.
Perinteisesti talojen perustuksissa on käytetty luonnonkiviä paikalleen ladottuna ilman laastia eli ns. kylmiä muureja. Koska suomalaiset kivilajit ovat kovia, niin niiden työstö on vaikeaa ja siksi niitä käytettiin aiemmin lähinnä vaan suuriin julkisiin rakennuksiin.
Luonnonkiveä voidaan käyttää myös sisustuksessa.
Heiti Talvik
Heiti Talvik (9. marraskuuta 1904 Tartto, Viro – 18. kesäkuuta 1947 Tjumenin alue, Neuvostoliitto) oli virolainen runoilija.
Heiti Talvik syntyi hyvinkoulutettuun tarttolaiseen lääkäriperheeseen. Hänen äitinsä oli pianisti. Vuonna 1924 hän lopetti yllättäen koulun ja siirtyi työskentelemään Kohtla-Järven öljyliuskekaivoksille. Samanaikaisesti hän kirjoitti runoja, joita hän lähetti kulttuurilehti Loomingin päätoimittajalle Friedebert Tuglasille.
Vuonna 1926 hän valmistui Pärnun iltalukiosta ja opiskeli vuodesta 1926 vuoteen 1934 filosofista kerrontaa Tarton yliopistossa.
Vuodesta 1928 lähtien Talvik omistautui enemmän lyriikalle. Vuonna 1934 hän julkaisi ensimmäisen runokokoelmansa "Palavik" (), jonka avulla hänestä tuli tunnetuin virolainen runoilija ja kirjallisuuskerho Arbujadin () jäsen. Kerhon jäsenenä toimi myös runoilija Betti Alver, joka avioitui Talvikin kanssa vuonna 1937.
Neuvostoliiton miehittäessä Viron Talvik lähetettiin Siperiaan, minkä jälkeen jäljet katosivat. Hänen uskotaan kuolleen kesäkuussa 1947 karkotuksen yhteydessä. Haudan sijaintia ei tiedetä.
Betonipäällyste
Betonipäällyste on esimerkiksi viherrakentamisessa käytetty rakennusmateriaali, joita voidaan asentaa vaikkapa pihalle tai toreille. Betonilaatat ovat neliskulmaisia, betonikiviä voi olla eri muotoisia. Tuotteita valmistetaan eri vahvuisina, tuotteen vahvuus (eli "paksuus") määrittää miten raskasta liikennettä päällyste kestää. Betonikivien paksuus on vähintään 60 mm ja ne ovat pinta-alaansa nähden paksumpia kuin laatat. Betonilaatat ovat ohuempia (paksuus yleensä 35-100 mm) ja niiden pinta-ala on yli 400 cm. Laattoja voidaan käyttää lähinnä vain vähäliikenteisillä alueilla.
Tuotteita valmistetaan myös eri väreillä (väribetoni) ja pintakäsittelyillä. Värit haalistuvat yleensä jonkin verran käytössä. Pinnassa voi olla erilaisia kuvioita tai sitten se voidaan käsitellä hiekkapuhaltamalla, ristipäähakkaamalla tai pesubetonipinnaksi. On olemassa myös reikä- eli ruohokiviä, joissa on joko reikä tai niiden ladontamallissa jää tilaa kasvaa ruohoa.
Kaikki ladontakuviot eivät välttämättä onnistu kaikenlaisilla kivillä eivätkä erimalliset kivet välttämättä sovi yhteen. Rakennekerrosten tekeminen huolellisesti parantaa kiveyksen kestävyyttä ja kerrokset mitoitetaan mm. maaperän kantavuuden ja liikenteen perusteella. Saumoihin voidaan laittaa hiekkaa tai istuttaa ruohoa.
Betonipäällysteitä käytetään myös talonrakennuksessa esimerkiksi vesikatoilla ja sisäpihoilla.
Betoni on myös maatieiden kestopäällyste asfaltin ohella. Nebraskan yliopiston professori Chris Tuan on kehittänyt sähköä johtavan betonin, joka sulattaa itsensä sähkövirran avulla jäästä.
Walter Dix
Walter Dix (s. 31. tammikuuta 1986 Coral Springs, Florida) on yhdysvaltalainen pikajuoksija.
Dix voitti NCAA:n mestaruuden 100 metrillä 2005 ja 2007 sekä 200 metrillä 2006, 2007 ja 2008. NCAA:n hallimestaruuden hän voitti 200 metrillä 2006 ja 2007. Hän voitti Yhdysvaltojen-mestaruuden 200 metrillä 2008. Pekingin olympialaisissa hän saavutti pronssia 100 metrillä tuolloisella ennätyksellään 9,91. Dix nousi pronssikorokkeelle myös 200 metrin juoksussa. Hän sijoittui alun perin juoksun viidenneksi, mutta Wallace Spearmonin ja Churandy Martinan hylkäysten jälkeen nousi pronssille. Spearmon hylättiin heti kilpailun jälkeen ratarikon takia ja Martina Yhdysvaltain jättämän protestin jälkeen samasta syystä.
Dix voitti Yhdysvaltojen-mestaruuden 100 metrillä 2010 ja 2011 sekä 200 metrillä 2011. Hän sai Daegun MM-kilpailuissa 2011 hopeaa 100 metrillä ajalla 10,08 ja 200 metrillä ajalla 19,70.
Joan Llaneras
Joan Llaneras Roselló (s. 17. toukokuuta 1969 Porreres, Baleaarit, Espanja) on espanjalainen ratapyöräilijä, joka kilpailee piste- ja pariajossa.
Llaneras on voittanut neljästi pisteajon (1996, 1998, 2000, 2007) ja kolmesti pariajon (1997, 1999, 2006) MM-kullan. Lisäksi hänellä on pisteajosta yksi hopea ja kaksi pronssia sekä pariajosta kaksi hopeaa. Kesäolympialaisissa hän on voittanut pisteajon olympiakullan kahdesti (2000, 2008) ja -hopean kerran (2004).
Vuohensalo
Vuohensalo eli Motornoje () on kylä Norsjoen eli Larionovon maalaiskunnassa Käkisalmen piirissä Leningradin alueella Venäjällä. Kylä sijaitsee Laatokan rannalla noin 11 kilometriä Käkisalmen kaupungista kaakkoon. Vuohensalo kuuluu Suomen Neuvostoliitolle luovuttamaan Karjalaan ja se oli Suomelle kuuluessaan osa Käkisalmen maalaiskuntaa. Nykyisen venäläisen nimensä paikkakunta sai 1948.
Vuohensalon naapurikyliä olivat Käkisalmen maalaiskunnan alueella Yläpuusti lännessä ja Pörtsykkä pohjoisessa. Idässä kylä rajoittui Laatokkaan ja etelässä naapurikyliä olivat Pyhäjärven kunnan puolella Pyhäkylä, Rantakylä ja Kuoppalammin valtionpuisto. Vuohensaloon kuului lisäksi kaksi pientä erillisaluetta lähempänä Käkisalmen kaupunkia. Toinen sijaitsi Laatokan rannalla Tenkalahden, Norsjoen ja Pörtsykän kylien välissä ja osittain tällä alueella sijaitsi Haminanniityn esikaupunkialue. Toinen erillisalue puolestaan sijaitsi Ostamojärven pohjoisrannalla Norsjoen ja Joensuun kylien välissä.
Vuonna 1920 Vuohensalossa oli 244 asukasta. Vuonna 1939 asukkaita oli puolestaan 277.
Ennen talvisotaa Vuohensalo oli pääasiassa maatalousvaltainen kylä. Myös kalastusta harjoitettiin. Vuohensalon kansakoulu aloitti toimintansa vuonna 1913.
Talvisodan alussa kylästä evakuoitiin alaikäiset lapset äiteineen. Muu väestö evakuoitiin keväällä 1940 rauhan tultua, kun selvisi että Käkisalmen maalaiskunta kuului luovutettaviin alueisiin. Jatkosodan aikana asukkaita palasi koteihinsa, mutta uusi evakuointi oli edessä vuonna 1944.
Émile Gagnan
Émile Gagnan (1900–1979) oli ranskalainen insinööri ja keksijä.
Gagnan valmistui teknillisestä korkeakoulusta 1920-luvulla ja pääsi töihin Air Liquideen. Hän erikoistui kaasujen hallintaan korkeassa paineessa. Jacques-Yves Cousteau otti Gagnaniin yhteyttä vuonna 1942, kun hän halusi kehittää automaattisen ilmansyöttömenetelmän helpottaakseen laitesukellusta. Seuraavana vuonna Cousteau ja Gagnan kokeilivat säätimensä ensimmäistä versiota. Tämä ei vielä toiminut, mutta muutamien korjauksien jälkeen he onnistuivat kehittämään toimivan automaattisen säätimen, joka tulisi mullistamaan sukellusharrastuksen.
Gagnan muutti perheineen Montréaliin ja siirtyi työskentelemään Canadian Liquid Air -yhtiöön. Hän perusti laboratorion, jossa suunnitteli monia tekniikoita, jotka helpottivat laitesukellusta ja muutenkin vedenalaista työskentelyä.
Abū 'L-Fath Aḥmad
Abu 'L-Fath Ahmad oli shakinpelaaja ja kirjailija. 1000- ja 1100-lukujen käsikirjoitusten mukaan 'L-Fath Ahmad oli peräisin Sīstānista. 1500-luvun persialaisen käsikirjoituksen mukaan hän oli taas intialainen.
Marianne Vos
Marianne Vos (s. 13. toukokuuta 1987 Babyloniënbroek, Alankomaat) on alankomaalainen maantie-, rata- ja cyclocrosspyöräilijä.
Jo juniorivuosinaan paljon saavuttanut Vos siirtyi ammattilaiseksi vuonna 2006. Heti ensimmäisellä ammattilaiskaudella hän sai kaksi maailmanmestaruutta. Kauden alussa hän voitti kultaa cyclocrossin maailmanmestaruuskilpailuissa. 18-vuotiaana hänestä tuli tuolloin kaikkien aikojen nuorin cyclocrossin maailmanmestaruuden voittanut naisajaja. Kauden lopussa pidetyissä maantiepyöräilyn maailmanmestaruuskilpailuissa Vos voitti maantieajon maailmanmestaruuden. Sen jälkeen hän sai MM-hopeaa viidesti peräkkäin 2007–2011, kunnes onnistui uusimaan mestaruuden vuosina 2012 ja 2013. Cyclocrossin maailmanmestaruuden hän voitti kuusi kertaa peräkkäin 2009–2014.
Vuonna 2007 Vos voitti naisten maantiepyöräilyn maailmancupin kokonaiskilpailun. Hän voitti maailmancupin viimeisen osakilpailun Rund um die Nürnberger Altstadtin ja ohitti samalla pisteissä Nicole Cooken, joka oli johtanut maailmancupia koko kauden. Vos voitti maantiepyöräilyn maailmancupin kokonaiskilpailun myös vuosina 2009, 2010, 2012 ja 2013.
Vuonna 2008 Vos saavutti menestystä ratapyöräilyssä voittamalla maaliskuun MM-kilpailuissa pisteajon kultaa. Samalla hän sai nimensä
pyöräilyn historiaan ensimmäisenä naispyöräilijänä, joka on voittanut maailmanmestaruuden kolmessa pyöräilylajissa: maantiepyöräilyssä, cyclocrossissa sekä ratapyöräilyssä. Pekingin olympialaisissa Vos voitti ratapyöräilyssä kultaa pisteajossa. Hänet valittiin vuonna 2008 Alankomaiden vuoden naisurheilijaksi.
Vos voitti maantieajon olympiakultaa Lontoossa 2012 kukistettuaan loppukirissä Elizabeth Armitsteadin
Fiat 500 (2007)
Fiat 500 eli ”uusi 500” on Fiatin vuoden 2007 heinäkuussa (tasan 500 päivää julkaisun jälkeen) myyntiin tullut automalli, joka perustuu vuonna 2004 Geneven autonäyttelyssä esiteltyyn Fiat Trepiuno -konseptimalliin. Auton virallinen esittely tapahtui 4. heinäkuuta 2007, eli tasan 50 vuotta alkuperäisen 500-mallin esittelyn jälkeen. Se voitti heti seuraavana vuonna Vuoden Auto Euroopassa -palkinnon.
Fiat 500:aa valmistettiin Tychyssä, Puolassa Fiatin toisen kaupunkiauton, Fiat Pandan tavoin vuosina 2003–2012. Auto suunniteltiin yhteistyönä Fordin kanssa, ja sama perusrakenne on käytössä toisen sukupolven Ka:ssa.
Muotoilultaan uusi 500 muistuttaa hyvin paljon vanhaa Fiat 500:aa, joka oli myyntimenestys vuosina 1957–1975. Muodot on suunnitellut Fiat Style Centre. Kyseessä on kolmiovinen, nelipaikkainen hatchback, joka on noin senttimetrin Pandaa lyhyempi. Uuden 500:n sisustan on suunnitellut myös Minin sisustuksesta vastannut Frank Stephenson. Autoon saatavana paljon ulkonäköön liittyviä varusteita – eri väriteemoja ja varusteita yhdistelemällä autosta saadaan yli 500 000 versiota.
Uudesta Fiat 500:sta esiteltiin myös Abarth-versio. Abarthissa on edeltäjänsä tapaan levennetyt lokasuojat, jotta alle mahtuvat leveämmät renkaat jäykistetyllä jousituksella. Autossa on 1,4-litrainen 150 hevosvoimainen moottori, jolla auto kiihtyy 0–100 km/h reilussa kahdeksassa sekunnissa. Esittely tapahtui normaaliversion yhteydessä keväällä 2007.
Alkuun malli oli tarjolla kolmella eri moottorivaihtoehdolla.
Myöhemmin esiteltiin 0,9-litrainen turboahdetulla moottorilla varustettu malli, joka on ensimmäinen laajasti valmistettu kaksisylinterinen auto sitten legendaarisen Citroën 2CV:n. Moottorin sanotaan olevan normaalia 1,2-litraista taloudellisempi, mutta tuottavan kuitenkin noin 100 hevosvoiman huipputehon. Abarth-mallin moottori kehittää 150 hevosvoiman maksimitehon.
Kōmei
Keisari Kōmei (, 22. heinäkuuta 1831–30. tammikuuta 1867), henkilönimeltään Osahito (), oli Japanin 121. keisari. Hän hallitsi 10. maaliskuuta 1846 alkaen kuolemaansa 1867 asti.
Kōmei oli keisari Ninkōn neljäs poika ja hän peri valtaistuimen vanhempien veljiensä menehdyttyä ennen Kōmein syntymää. Kōmei astui valtaan ollessaan viisitoistavuotias. Kōmein kuudesta lapsesta vain Mutsuhito selvisi hengissä varhaisimmista vuosistaan.
Matthew Perry saapui Japaniin vuonna 1853 ja pakotti maan avaamaan yhteyden muuhun maailmaan. Kōmei vastusti alusta alkaen ulkomaalaisten oleskelua Japanin maaperällä ja halusi heidät pois. Shōgunaatti kuitenkin solmi Yhdysvaltojen kanssa Kanagawan sopimuksen, jonka perusteella Shimodan ja Hakodaten satamat avattiin kaupalle. Keisari oli tyytymätön shōgunaatin toimiin, mutta hänellä ei ollut valtaa näiden muuttamiseksi.
William Grady Addison
William Grady Addison (28. marraskuuta 1933 Baton Rouge, Louisiana, Yhdysvallat – 29. lokakuuta 2008) oli yhdysvaltalainen shakinpelaaja. Hän oli kansainvälinen mestari vuodesta 1967 lähtien. Addisonin merkittävin turnaussaavutus oli toinen sija (+6=3-2) shakin yhdysvaltainmestaruuskilpailuissa.
Al-Adli
Al-Adli ar-Rumi ("al-‘Adlī ar-Rumi", 800–870) oli aikansa parhaita shakinpelaajia. Hän oli arvostetuimmillaan vuoden 840 tienoilla, kunnes hävisi ar-Razille vuonna 848. Al-'Adli kirjoitti kirjan shakista ja toisen backgammonista. Al-Adlin on nimensä perusteella arveltu olevan itäisestä Bysantista, mahdollisesti Turkista.
Al-Adlin shakkia käsitelleen kirjan nimi oli "Kitab ash-shatranj" (Shatranjin [Shakin] kirja). Vaikka kirja onkin ollut pitkään kadoksissa, eikä sitä ole tähän mennessä löydetty, jotkin hänen laatimistaan shakkitehtävistä, loppupelin tilanteista ja avaustaktiikoista ovat säilyneet nykypäivään saakka.
Al-Adlin merkitys shakille on tuntuva, ja hän keksi monia nykyisin laajalti käytössä olevia shakin käytäntöjä. Hän esimerkiksi ensimmäisenä pelaajana luokitteli shakinpelaajia: hän luokitteli pelaajat viiteen luokkaan heidän taitojensa perusteella. Al-Adli oli myös eräs ensimmäisistä, joka luokitteli erilaisia avauksia. Mies myös keksi käyttää koordinaatteja asemien ja siirtojen merkitsemiseen paperille. Hän oli mahdollisesti ensimmäinen, joka esitteli ratsun kierron: "Kitab ash-shatranj" sisälsi karttoja joissa esiteltiin ratsun kierron reitti shakkilaudalla.
Al-Adli kehitti ensimmäisen shakin version jossa käytettiin noppaa siirtojen määrittämiseen.
András Adorján
András Adorján on unkarilainen shakinpelaaja. Hän sai suurmestarin arvonimen vuonna 1973. Nuorena Adorján pelasi nimellä Jocha. Adorján sijoittui toiseksi Anatoli Karpovin jälkeen nuorten maailmanmestaruuskilpailuissa Tukholmassa 1969 ja voitti tai sijoittui jaetulle ensimmäiselle sijalle Varnassa 1972, Luhacovicessa 1973, Osijekissa 1978 ja Budapestissa 1982.
Mikko Pätsi
Mikko Pätsi (s. 21. heinäkuuta 1987 Kuusamo) on suomalainen uransa lopettanut jääkiekkomaalivahti.
Pätsi on syntyisin Kuusamosta ja pelasikin paikallisessa Kuusamon Pallo-Karhuissa B-juniori-ikään asti, kunnes muutti Tampereelle ja aloitti Ilveksen junioreissa. Miesten SM-liigassa hän esiintyi ensimmäisen kerran kaudella 2005–2006, jolloin hän toimi varamaalivahtina seitsemässä ottelussa. Kaudella 2007–2008 Pätsi pääsi ensimmäistä kertaa maaliin SM-liigaottelussa, tosin vain noin neljäksi minuutiksi, kun Ilveksen ykkösmaalivahti Tero Leinonen ajettiin kentältä hieman ennen Jokereita vastaan käydyn ottelun loppua 4. marraskuuta 2007.
Kaudelle 2008–2009 hänellä oli sopimus Mestiksen Lempäälän Kisan joukkueessa, mutta alkukauden hän toimi Tampereen Ilveksen varamaalivahtina SM-liigassa Tero Leinosen ollessa loukkaantuneena. Kun Markus Korhonen siirtyi tammikuussa 2009 Ilvekseen, Pätsi jatkoi kauden loppuun LeKissä.
Pätsiä pidettiin lupaavana maalivahtina, vaikka hän ei ollutkaan onnistunut nousemaan selkeäksi ykkösmaalivahdiksi juniorijoukkueissaan. Hänen teknistä taitoaan pidettiin hyvänä, mutta heikkouksiksi on luettiin pieni koko ja kokemattomuus aikuisten tasolla. LeKissäkin hänelle oli ennen kauden 2008–2009 alkua kaavailtu kakkosmaalivahdin roolia.
Vuosina 2008–2010 Pätsi toimi nokialaisen Näätä Rollersin rullakiekon SM-liigajoukkueen ykkösmaalivahtina. Kaudelle 2011 tamperelaistunut joukkue otti nimekseen Koovee Rollers ja voitti Pätsin avustuksella heti Suomen mestaruuden.
50/50 (Cheekin albumi)
50/50 on suomalaisen rap-artisti Cheekin omakustanteena julkaistu albumi vuodelta 2002. Levyn kappaleista suuri osa on englanninkielisiä. Kappaleesta ”Huligaani” on kuvattu musiikkivideo.
Etu (shakki)
Etu tarkoittaa shakissa toisen pelaajan parempaa asemaa. Erilaisia etutyyppejä ovat "aikaetu", jossa pelaajalla on kellossaan enemmän aikaa kuin vastustajalla; "materiaalietu", jolloin hänen nappuloidensa yhteisarvo on suurempi kuin vastustajan nappuloilla; tai "asemaetu", jolloin hänen nappulansa sijaitsevat paremmin. Eri tyypin etu voi muuttua toiseksi.
Shalane Flanagan
Shalane Flanagan (s. 8. heinäkuuta 1981 Boulder, Colorado) on yhdysvaltalainen kestävyysjuoksija.
Flanagan voitti ensimmäisen aikuisten arvokisamitalinsa Pekingin olympialaisissa 2008. Hän sijoittui 10 000 metrin kilpailussa alun perin kolmanneksi, mutta nousi vuonna 2017 hopealle kun Elvan Abeylegesse hylättiin dopingin takia. Flanagan on kaikkien aikojen toinen 10 000 metrin juoksussa olympiamitalin saavuttanut amerikkalaisnainen.
Flanagan voitti pronssia Punta Umbrían maastojuoksun MM-kisoissa 2011.
Mark Elliott
Mark Elliott on yhdysvaltalainen ääninäyttelijä, joka on toiminut 1980-luvulta lähtien Disneyn trailereiden, mainosten ja promojen äänenä niin televisiossa kuin videolla. Lisäksi hän oli vierasisäntänä Casey Kasemin radio-ohjelmassa "American Top 40" vuosien 1977–1982 ja 1989–1993 aikana. Elliottilla oli myös oma radio-ohjelma "The Weekly Top 30" vuosien 1979–1982 aikana.
Arden International
Arden International on Christian Hornerin perustama Formula 3000/GP2 -talli. Talli on voittanut kolme tallien mestaruutta ja kaksi kuljettajien mestaruutta Formula 3000 -sarjassa. Talli kilpailee myös GP3- ja World Series by Renault -sarjoissa.
• GP2-finaali 2011 oli GP2-kauden 2011 ulkopuolinen finaali.
(*) Kausi kesken.
Carl Ahues
Carl Oscar Ahues (1883–1968) oli saksalainen shakinpelaaja ja kansainvälinen mestari. Ahues voitti shakin Saksan-mestaruuden vuonna 1929 ja pelasi maansa shakkiolympialaisjoukkueessa vuosina 1930 ja 1931. Ahues oli kolmannella sijalla kolmessa suuressa turnauksessa: Berliinissä 1926, Liègessä 1930 ja Bad Nauheimissa 1936. Sanremon turnauksessa 1930 hän sijoittui kuudenneksi. Ahues voitti vielä kahdeksankymmenen vuoden iässäkin pikashakin Hampurin-mestaruuden.
Auringonlasku
Auringonlasku on hetki, jolloin Auringon kiekon yläreuna koskettaa horisonttia. Aivan täsmällistä auringonlaskun aikaa on mahdotonta ennustaa, sillä valon taittuminen ilmakehässä (refraktio) vääristää auringonsäteitä ja sen suuruus vaihtelee säätilasta riippuen.
Almanakoissa auringon nousu- ja laskuajat on laskettu käyttämällä refraktiolle vakioarvoa 35 kaariminuuttia, joka vastaa keskimääräistä refraktiota normaaliolosuhteissa merenpinnan tasolla. Kun tähän lisätään Auringon näennäinen säde, 15′, saadaan tulokseksi, että Auringon keskipisteen on oltava 50′ horisontin alapuolella, jotta sen yläreuna näkyisi horisontissa.
Auringonlaskun aikaan taivaalla näkyy usein iltarusko. Auringonlaskun jälkeen on kolmenasteista hämärää: porvarillinen hämärä (aurinko korkeintaan 6 astetta horisontin alapuolella), nauttinen hämärä (6–12 astetta) ja astronominen hämärä (12–18 astetta).
Suomalaisissa almanakoissa auringon nousu- ja laskuajat ilmoitettiin ennen auringon keskipisteen, nykyään (vuodesta 1975 lähtien) yläreunan mukaan.
Harmaapääsirkku
Harmaapääsirkku ("Schoeniclus spodocephala") on Kaukoidässä esiintyvä varpuslintu, joka harvoin harhautuu Eurooppaan.
Linnun pituus on noin 16 cm eli se on suunnilleen pajusirkun kokoinen. Juhlapukuisen koiraan pää on tummanharmaa. Nokan ja silmän välissä on kellanvihreitä ja mustia höyheniä. Selkäpuoli on ruskea, mustaviiruinen. Yläperä on ruskea ja pyrstö tummanruskea. Alapuolen höyhenpuku on kellanvaalea epäselvin tummin viiruin. Tukeva nokka on vaalean punertava. Naaras ja nuori lintu ovat alapuolelta voimakkaan viiruisia eikä niillä ole tummanharmaata päätä.
Harmaapääsirkku elää ja lisääntyy Kaukoidässä: eteläisestä Siperiasta Kiinan ja Japanin pohjoisosiin. Se on muuttolintu, joka talvehtii Intian koillisosissa, eteläisessä Kiinassa ja Kaakkois-Aasiassa. Euroopassa sitä tavataan hyvin harvoin. Suomessa se on tavattu ainoastaan kerran, 2.11.1981 Dragsfjärdin Vänössä. Lajin kanta on elinvoimainen.
Pensaikot ja metsät kosteikkojen äärellä.
Pesä on maassa tai matalalla puussa tai pensaassa. Munia on tavallisesti 4 tai 5.
Siemensyöjä. Poikasia ruokitaan myös hyönteisillä ja muilla pienillä selkärangattomilla.
Stefan Stanciu
Stefan Stanciu (s. 1982) on suomalainen muusikko - säveltäjä. Hänen uransa alkoi jo alakouluikäisenä. Stanciu aloitti musiikinopintonsa seitsemänvuotiaana romanialaissyntyisen isänsä Constantin Stanciun johdolla soittimenaan romanian kansallissoitin panhuilu. Kymmenen julkaistun sooloalbumin lisäksi Stanciu on esiintynyt useissa tv-ohjelmissa. Sadat konsertoinnit sisältävät muun muassa vierailuja klassisissa kamarimusiikkikokoonpanoissa ja sinfoniaorkesterien solistina kuten HKO, Tapiola Sinfonietta ja Tallinna RSO. Stanciu on aktiivisesti esiintynyt myös eri puhallinorkestereiden solistina. Hän on esiintynyt ja konsertoinut Suomen lisäksi muun muassa Ranskassa, Tanskassa, Romaniassa, Espanjassa, Itävallassa, Singaporessa ja Hollannissa.
Stanciu on opiskellut panhuilua muun muassa Sibelius-akatemiassa (valmistunut musiikinmaisteriksi vuonna 2014) , Helsingin konservatoriossa (valmistunut muusikon perustutkinnosta ja Helsingin ammattikorkeakoulu Stadiassa (valmistunut panhuilusoiton pedagogiksi vuonna 2007). Hänen puhallinsoiton opettajina ovat toimineet muun muassa Marjatta Teirilä, Kristiina Ilmonen, Kirsi Ojala, Jouko Kyhälä ja Sanna Niemikunnas.
Stefan Stanciun toinen pääsoitin on oboe, jonka soiton hän aloitti lukio-ikäisenä Vantaan musiikkiopistossa. Hän valmistui oboensoiton pedagogiksi vuonna 2007 Helsingin ammattikorkeakoulu Stadiasta sekä sitä ennen Helsingin Konservatoriosta. Oboistina ja englannintorven soittajana hän on toiminut sekä musiikkipedagogina että orkesterisoittajana. Hän on toiminut soitonopettajana (oboe / panhuilu) muun muassa Vantaan Musiikkiopistossa, Helsingin Konservatoriossa ja Iin kansalaisopistossa.
Vuonna 2008 Stanciu valmistui filosofian maisteriksi Jyväskylän yliopistosta, jossa pääaineenaan oli musiikkitiede.
Stanciu on myös aktiivinen säveltäjä. Syksyllä 2017 Stanciu aloitti opintonsa Tampereen ammattikorkeakoulussa, pääaineenaan sävellys. Hänen opettajina toimivat Hannu Pohjannoro ja Paavo Korpijaakko.
Stanciun tyylisuuntaukset niin säveltämisen kuin soittamisen kohdalla ovat klassinen musiikki, kansanmusiikki, viihdemusiikki sekä elektroninen musiikki.
Rakonokat
Rakonokat ("Anastomus") on kattohaikaroiden heimoon kuuluva haikarasuku. Sukuun kuuluu kaksi lajia:
Munuais- ja maksaliitto
Munuais- ja maksaliitto ry (), aiemmin pelkkä Munuaistautiliitto ("Njursjukdomsförbundet"), on suomalainen kansanterveys- ja potilasjärjestö. Se perustettiin vuonna 1970. Liiton työ tähtää sekä sairauksien ennaltaehkäisyyn että niiden hoidon edistämiseen.
Liitolla on 19 jäsenyhdistystä ja noin 6 000 jäsentä ympäri maata. Se perusti Munuaissäätiön, ja toimintaan kuuluu myös Suomen munuaistautirekisteri.
Walid Azaiez
Walid Azaiez (, s. 25. huhtikuuta 1976) on tunisialainen jalkapalloilija, pelipaikaltaan puolustaja. Hän pelaa tällä hetkellä tunisialaisessa Stade Gabèsienissa. Azaiez edusti maataan vuoden 2000 Afrikan-mestaruuskisoissa Nigeriassa, sekä vuoden 2002 Afrikan-mestaruuskisoissa Malissa.
Semjon Alapin
Semjon Zinovjevitš Alapin (; 19. marraskuuta 1856 Pietari – 15. heinäkuuta 1923 Heidelberg) oli liettuanjuutalaista syntyperää ollut venäläinen shakinpelaaja ja avausteorioitsija. Alapin opiskeli Saksan Heidelbergissa, harjoitti liiketoimintaa Berliinissä ja Pariisissa ja asettui sitten Berliiniin ja omistautui shakille. Alapinin merkittävimmät turnaussaavutukset olivat viides sija Monte Carlossa 1901, voitto Münchenissä 1911 ja voitto Pietarissa 1906. Alapin tunnetaan myös kirjailijana.
Hänen mukaansa on nimetty useita avausmuunnelmia.
Timo Räisänen
Timo Räisänen (s. 25. heinäkuuta 1979 Göteborg) on ruotsalainen muusikko. Hän kuului aiemmin Håkan Hellströmin bändiin ja on lisäksi soittanut monissa pienissä bändeissä. Räisänen on ruotsinsuomalainen, mutta hänen äitinsä on syntynyt Intiassa anglointialaisen äidin ja ruotsalaisen isän lapsena. Räisäsen isä taas on Brasiliassa kasvanut suomalainen. Kun Räisäsen vanhemmat tapasivat, he muuttivat Ruotsiin. Timo ei kuitenkaan oppinut kotonaan lainkaan ruotsia eikä suomea, vaan hänen äidinkielensä on englanti.
Argo (täsmennyssivu)
Argo voi viitata seuraaviin asioihin:
Eidskog
Eidskog on kunta Hedmarkin läänissä Norjassa. Eidskogin kunta syntyi, kun se erotettiin Vingerin kunnasta vuonna 1864. Tammikuussa 2013 tehdyn väestönlaskennan mukaan Eidskogin kunnassa oli 6 282 asukasta.
Elverum
Elverum on kunta ja samanniminen kaupunki Østerdalenissa Hedmarkin läänissä Norjassa. Elverumin kunta perustettiin 1. tammikuuta 1838 ja se sai kaupunkistatuksen vuonna 1996. Elverumin rajakunnat ovat Åmot pohjoisessa, Trysil koillisessa, Våler etelässä ja Løten etelässä
Elverumin kunnan pinta-ala on 1 229 km² ja suuri osa siitä on metsän peitossa.
Tammikuussa 2013 tehdyn väestönlaskennan mukaan Elverumin kunnassa oli 20 343 asukasta. Kunnan väestönkasvu on ollut vakaa koko sodan jälkeisen ajan. Väestönlasku lisää varsinkin virallisia palveluita, erityisesti Sykehuset Innlandetin (Sisämaan sairaalan), Hedmarkin korkeakoulun ja Norjan armeijan, Forsvaretin.
Engerdal
Engerdal on kunta Hedmarkin läänissä Norjassa. Engerdalin kunta perustettiin 1. tammikuuta 1911; se muodostettiin osista Tolgan, Trysilin, Ytre Rendalin ja Øvre Rendalin kuntia. Tammikuussa 2013 tehdyn väestönlaskennan mukaan Engerdalin kunnassa oli 1 376 asukasta.
Luettelo Etelä-Afrikan kaupungeista
Tämä on luettelo Etelä-Afrikan kaupungeista ja paikkakunnista.
Folldal
Folldal on kunta Hedmarkin läänissä Norjassa. Folldalin kunta perustettiin, kun sen alue erotettiin Alvdalin kunnasta vuonna 1914. Tammikuussa 2013 tehdyn väestönlaskennan mukaan Folldalin kunnassa oli 1 654 asukasta.
Grue
Grue on kunta Hedmarkin läänissä Norjassa. Gruen kunta perustettiin 1. tammikuuta 1838. Brandvalin kunta erotettiin Gruesta vuonna 1867. Tammikuussa 2013 tehdyn väestönlaskennan mukaan Gruen kunnassa oli 4 997 asukasta.
Løten
Løten on kunta Hedmarkin läänissä Norjassa. Løtenin kunta (silloinen "Løiten") perustettiin 1. tammikuuta 1838. Tammikuussa 2013 tehdyn väestönlaskennan mukaan kunnassa oli 7 479 asukasta.
Fred Onyancha
Fred Onyancha (s. 25. joulukuuta 1969 Nyamira, Kenia) on kenialainen entinen juoksija, jonka paras saavutus on pronssimitali Atlantan kesäolympialaisissa 1996 800 metrin matkalla. Hän teki kyseisessä kilpailussa oman ennätyksensä 1.42,79.
Nord-Odal
Nord-Odal on kunta Hedmarkin läänissä Norjassa. Nord Odalin kunta (silloinen "Nordre Odalen") perustettiin 1. tammikuuta 1838. Tammikuussa 2013 tehdyn väestönlaskennan mukaan Nord-Odalin kunnassa oli 5 190 asukasta.